སྒརཔ་རླུང་གི་འཁོར་ལོ། Gharp Lungi Khorlo

འབྲུག་རྒྱལ་ཁབ་ནང་ལུ་སྒརཔ་རླུང་གི་འཁོར་ལོ་ཟེར་མི་འདི་ཧ་ཅང་གིས་ཡོངས་གྲགས་ཅན་ཅིག་སྦེ་སྡོད་ནུག། སྒརཔ་རླུང་གི་འཁོར་ལོ་འདི་ཀྲོང་གསར་དང་དབང་འདུས་གི་བར་ན་ གཞུང་གི་ཡི་གུ་སྐྱེལ་ལེན་འབད་མི་སྒརཔ་ཡོངས་གྲགས་ཅན་ཅིག་སྡོད་ཡོདཔ་ཨིན་པས། སྒརཔ་འདི་གི་མིང་རླུང་གི་འཁོར་ལོ་ཟེར་བཏགས་དགོ་མི་དེ་ཡང་ ཁོ་གི་ལམ་འགྱོ་ལུགས་འདི་རླུང་བཟུམ་ཅིག་འགནམ་མེད་ས་མེད་མགྱོགས་དྲགས་སྦེ་འགྱོ་ནི་དེ་གིས་ དྲོ་པ་ཀྲོང་གསར་ལས་དབང་འདུས་འགྱོ་བ་ཅིན་ ཕྱི་རུ་དབང་འདུས་ལས་ལོག་སྟེ་ཉིནམ་གཅིག་གི་ནང་འཁོད་ར་ལོག་ལྷོད་དོ་ཡོདཔ་ཨིན་མས། དེ་བསྒང་ཀྲོང་གསར་དང་དབང་འདུས་ཀྱི་བར་ན་ མནལ་ལ་ལུངམ་ཟེར་བའི་ས་གནས་འདི་གནམ་མེད་ས་མེད་འཚུབ་དྲགས་ཅིག་ཡོད་མི་འདི་ཡང་ ས་གནས་དེ་ཁར་གནས་ཏེ་ཡོད་པའི་མནལ་ལ་བདུདམོ་གིས་ས་གོ་ཨིན་མས། 
དེ་བསྒང་མི་ག་དེམ་ཅིག་ཤུགས་དང་སྟོབས་ཡོད་རུང་ས་གོ་འདི་ནང་ལས་རང་རྐྱངམ་གཅིག་སྦེ་འགྲོ་འགྲུལ་འབད་མི་ཚུགས་དོ་ཡོདཔ་ཨིན་མས། མནལ་ལ་བདུདམོ་དེ་གིས་འཕྲལ་འཕྲལ་ར་བུམོ་མཇའརིསམོ་ལུ་སྤྲུལ་ཏེ་ ཕོ་སྐྱེས་ཚུ་ལུ་གནོདཔ་སྐྱེལ་དོ་ཡོདཔ་ཨིན་མས། སྒརཔ་རླུང་གི་འཁོར་ལོ་ཡང་ཡི་གུ་སྐྱེལ་ལེན་འབདཝ་ད་ལུ་ས་གོ་འདི་ནང་ལས་འགྲོ་འགྲུལ་འབད་དགོ་ཡོདཔ་ལས་ ཁོ་གིས་མནལ་ལ་ལུངམ་ལས་འགྱོཝ་ད་ མནལ་ལ་བདུདམོ་གིས་ཁོ་ལུ་རྫུ་འཕྲུལ་གྱི་ཐོག་ལས་མགུ་སྐོར་རྐྱབ་འོང་མནོ་སྟེ་ ནམ་ར་འབད་རུང་མིག་ཏོ་གཡས་གཡོན་ག་ཏེ་ཡང་མ་བལྟ་བར་དྲནམ་བཏོན་ཏེ་འགྱོ་དོ་ཡོདཔ་ཨིན་མས། ཚར་གཅིག་འབདཝ་ད་ སྒརཔ་རླུང་གི་འཁོར་ལོ་ཁོ་རའི་དབང་རྟ་རླུང་རྟ་རྒུད་སོཔ་ལུ་བརྟེན་ཏེ་ མནལ་ལ་བདུདམོ་གི་ལུངམ་འདི་ནང་ལས་འགྱོཝ་ད་ མིག་ཏོ་ཕར་ཚུར་བལྟ་ནི་གི་ཚོར་སྣང་མ་འདྲཝ་ཅིག་ཤར་ཏེ་མིག་ཏོ་ཕར་ཚུར་ལྟ་བའི་སྐབས་ལུ་ དེ་བསྒང་སྒརཔ་རླུང་གི་འཁོར་ལོ་འདི་ཁ་འཐེན་དང་ཡི་གུ་ཚུ་ག་ར་སྐྱེལ་ཞིནམ་ལས་ལོག་ཁྱིམ་ནང་འོང་དོ་ཡོདཔ་ཨིན་མས། 
མ་གཞི་སྒརཔ་རླུང་གི་འཁོར་ལོ་གིས་ནམ་ཡང་མནལ་ལ་ལུངམ་ནང་ལྷོདཔ་ད་ ལམ་ཁར་སྒུག་ནི་དང་ངལ་གསོ་འབད་ནི་རྩ་ལས་མེད་རུང་དེའི་ཚེ་ཁོ་གིས་ཨ་རྟག་དང་མ་འདྲ་བའི་ཚོར་སྣང་ཅིག་ཤར་ཏེ་ས་གནས་དེ་ཁར་གྱི་མནལ་ལ་ལུངམ་གི་རོང་ཆུ་ནང་ལུ་ལྷོདཔ་ད་ བུམོ་མཇའ་རིསམོ་ཅིག་སེམས་ཅན་ཤི་ཤིཝ་གི་ཤ་ཆུ་འཁྱུ་སར་མཐོང་སྟེ་ ཁོ་བུམོ་འཇའ་རིསམོ་དེ་གི་སྦོ་ལོགས་ཁར་སོང་ཞིནམ་ལས་ བུམོ་འཇའ་རིསམོ་ཁྱོད་ནཱ་ལུ་ག་ཅི་འབདཝ་སྨོ་ཟེར་དྲིས་ཏེ་ ཁོང་གཉིས་ཡུདཔ་ཐེངས་ཅིག་བློ་ཕར་ཚུར་སླབ་སྡོད་པའི་བར་ན་ར་ མོ་གླང་གི་རྒྱུ་མ་ཆུ་འཁྱུ་དོ་ཟེར་སླབ་པའི་སྐབས་ལུ་ཁོ་མ་འདྲཝ་ཅིག་འབད་ཡོདཔ་ཨིན་མས། དེ་ལས་མནལ་ལ་བདུདམོ་གིས་བུམོ་འཇའ་རིསམོ་ལུ་རྫུ་འཕྲལ་སྟོན་ཏེ་སྤྲུལ་ཡོད་མི་འདི་མེདཔ་བཟོ་ཞིན་ན་ མནལ་ལ་བདུདམོ་གི་རང་གཟུགས་སྟོན་ཏེ་ སྒརཔ་རླུང་གི་འཁོར་ལོ་ད་རེས་འབདན་ང་ཁྱོད་ཀྱི་དོན་ཧིང་ཚ་ཏོམ་ཆུ་འཁྱུཝ་ཨིནམ་ཁྱོད་ཀྱིས་མ་མཐོང་ག་ཟེར་སླབ་ད་ གཞན་དལ་གཞི་ཁོ་རྩ་ལས་འདྲོགས་ནི་མེད་མི་ཅིག་ཨིན་རུང་དེའི་ཚེ་གནམ་མེད་ས་མེད་འདྲོག་ཟུག་ཅིག་འཐབ་སྟེ་ ལོག་ཁྱིམ་ནང་ལྷོད་པའི་བསྒང་ལས་ གཟུགས་ལུ་ནང་གཟུངས་མེདཔ་བཟུམ་འབད་དེ་ཡངས་འཕྲོས་འཕྲོས་འབད་དེ་ དེ་ལས་ཤུགས་སྦེ་ན་ནི་འགོ་བཙུགས་ནུག། མནལ་ལ་བདུདམོ་གིས་གླང་གི་རྒྱུ་མ་ཆུ་འཁྱུ་མི་འདི་སྒརཔ་རླུང་གི་འཁོར་ལོ་གི་ལོ་རྟགས་འདི་གླང་ཨིན་མས། དེ་ལས་རིམ་འགྲོ་དང་སྨན་བཅོས་ཀྱི་དྲགས་མ་ཚུགས་པར་གྱོངས་ཡོད་པའི་གཏམ་དང་ལོ་རྒྱུས་ཚུ་མི་རྒས་ཤོས་ཚུ་གིས་བཤད་ནི་འདུག། དེ་བཟུམ་སྦེ་ ད་རེས་ནངས་པ་ མནལ་ལ་ལུངམ་ལས་སྣུམ་འཁོར་ནང་འགྱོ་བའི་སྐབས་སུ་ མི་ཚུ་གི་སེམས་ཁར་སྒརཔ་རླུང་གི་འཁོར་ལོ་གི་ལོ་རྒྱུས་ཚུ་དྲན་ཞིནམ་ལས་ འཇིགས་སྣང་གི་སྣང་བ་ཤར་དོ་ཡོདཔ་ཨིན།

རྒྱབ་རྟེན་དཔེ་ཐོ།
༡. བརྡ་དོན་དང་བརྒྱུད་འབྲེལ་ལྷན་ཁག གནམ་ལོ་མེད། སྤྱི་ལོ་ ༢༠༡༨།  ཟུམ་ཨའོཀྲ་ཐོན་སྐྱེད་ལས་ཚན། འབྲུག། ཐིམ་ཕུག།